ལོ་དེར་རྒྱལ་ཡོངས་གྲངས་ཉུང་མི་རིགས་ཀྱི༼དམངས་གཞས་འགྲན་བསྡུར༽ལས་གསེར་གྱི་རྟགས་མའི་བྱ་དགའ་ཐོབ་པ་དང་།རྒྱལ་ཡོངས་མི་རིགས་ཀྱི་མཛངས་མའི་འགྲན་བསྡུར་དུ༼བོད་ཀྱི་མཛངས་མ༽ཞེས་པའི་གཟེངས་རྟགས་ཐོབ་པས་གླུ་མ་བཅིངས་འགྲོལ་སྒྲོལ་མ་ཞེས་མིང་གི་སྙན་པའང་རྒྱལ་ཡོངས་ས་གཞི་འཛིན་མའི་རི་ལུང་ཀུན་དུ་ཁྱབ།ཁོ་མོས་དེ་ཙམ་གྱི་ཆོ་ལོས་ཆོག་ཤེས་མི་འཛིན་པར་སྔར་གྱི་ཕུགས་འདུན་དང་རེ་སྙེག་ལ་བརྩོན་པའི་རྒྱུན་མཐུད་དེ་ཡུན་ནན་དམག་ཁུལ་ནས་ཕྱིར་བུད་བྱས་ཏེ་དམངས་ཁྲོད་ཀྱི་གླུ་གཞས་དང་དབྱངས་རྟ་འཚོལ་སྡུད་ཀྱི་བྱ་གཞག་གི་འགོ་བརྩམས།ཕྱོགས་སོ་སོའི་རྒན་རབས་དག་གི་དྲུང་ནས་གནའ་བོའི་དབྱངས་རྟ་དང་དམངས་གླུ་སོགས་ཡིག་ཐོག་ལ་ཕབ་པ་དང་།དེང་རབས་དུས་དར་གླུ་དབྱངས་སོགས་ལ་ཟུར་སྦྱོང་བྱས་པས་སླར་ཡང༼སེམས་ཀྱི་སྒྲ་དབྱངས༽ཞེས་པ་དང་།༼སྤྲོ་དགའི་ལྷན་འཛོམས་༽ཞེས་པའི་ཟེར་སྡེར་གཉིས་སྔ་ཕྱིར་འགྲེམ་སྤེལ་བྱས་པས་དགེ་རྒན་དང་རོལ་དབྱངས་ཆེད་མཁས་པ་སོགས་ཤེས་འཇོན་གཉིས་ལྡན་གྱི་མི་སྣ་མང་པོས་ཁོ་མོའི་དུས་ཐུང་ངུ་རུ་བརྩོན་པའི་འབྲས་བུ་ལ་གདེངས་འཇོག་མཐོན་པོ་གནང་བ་མ་ཟད་མ་འོངས་པར་ཁོ་མོ་བཞུད་དགོས་པའི་གླུ་དབྱངས་སྒྱུ་རྩལ་གྱི་བགྲོད་ལམ་དུ་ཁ་ཚ་དགོས་གཏུག་གི་མན་ངག་དང་མཛུབ་སྟོན་གལ་ཆེན་གནང་།